Լևոն Ջուլֆալակյան
Լևոն Արսենի Ջուլֆալակյան (, ), հունահռոմեական ոճի հայ ըմբիշ, Եվրոպայի, աշխարհի (1986) և օլիմպիական (1988) չեմպիոն, ԽՍՀՄ սպորտի վաստակավոր վարպետ (1986)։ Սուրեն Նալբանդյանից հետո երկրորդ էթնիկ հայն է, որ դարձել է Օլիմպիական խաղերի հունահռոմեական ըմբշամարտի չեմպիոն։

Կենսագրություն 
Ծնվել է 1964 թվականի ապրիլի 5-ին Գյումրիում (նախկինում՝ Լենինական)։ Քանի որ երկու ծնողներն էլ մարմնամարզիկներ էին, վաղ տարիքից Լևոնը հաճախել է սպորտային մարմնամարզության, այնուհետև սկսել է զբաղվել հունահռոմեական ըմբշամարտով Գյումրու մանկապատանեկան սպորտային դպրոցում։ Իր ողջ մարզական կարիերայի ընթացքում մարզվել է Արամ Սարգսյանի ղեկավարությամբ։

1983 թվականին հաղթել է ԽՍՀՄ-ի պատանեկան առաջնությունում, իսկ 1984 և 1985 թվականներին՝ դարձել ԽՍՀՄ-ի մեծահասակների մրցաշարի մրցանակակիր։ 1985 թվականին ընդգրկվել է ԽՍՀՄ-ի հավաքականի կազմի մեջ՝ դառնալով Աշխարհի առաջնության գավաթակիր, իսկ 1986 թվականին նվաճել է Եվրոպայի և աշխարհի չեմպիոնի տիտղոսը։

1985 թվականին ավարտել է Լենինականի Միքայել Նալբանդյանի անվան պետական մանկավարժական ինստիտուտը։

1999 թվականից Հայաստանի հունահռոմեական ըմբշամարտի հավաքականի գլխավոր մարզիչն է և հայ օլիմպիականների միության նախագահը։ 2002 թվականից Հայաստանի ըմբշամարտի ֆեդերացիայի փոխնախագահն է։ Հայաստանի ազգային օլիմպիական կոմիտեի գործադիր անդամ է։

Ապրում է Երևանում։ Լևոն Ջուլֆալակյանի որդիները նույնպես լրջորեն զբաղվում են հունահռոմեական ըմբշամարտով։ Ավագ որդին՝ Արսեն Ջուլֆալակյանը (ծնվել է 1987 թվականին), Եվրոպայի (2009) և աշխարհի (2014) չեմպիոն է, Օլիմպիական խաղերի արծաթե մեդալակիր (2012)։

Հիմնական մրցումներ և զբաղեցրած հորիզոնականներ 
1988 թվականին Սեուլի Ամառային Օլիմպիական խաղերում պայքարել է մինչև 68 կիլոգրամ քաշային կարգում։

Մրցել է հետևյալ մարտերում․

 առաջին շրջանում 3-րդ րոպեին ակնհայտ առավելությամբ՝ 15-0 հաշվով, հաղթել է Դուգ Յեթսին (Կանադա),
 երկրորդ շրջանում առաջին րոպեին ակնհայտ առավելությամբ՝ 16-0 հաշվով, հաղթել է Քիպտու Սալբեին (Քենիա),
 երրորդ շրջանում 9-2 հաշվով հաղթել է Էնդի Սերասին (ԱՄՆ),
 չորրորդ շրջանում 8-4 հաշվով ըստ միավորների հաղթել է Պետրիչ Կարարեին (Ռումինիա),
 հինգերորդ շրջանում առաջին րոպեին թիակաշոշափ է արել Եժի Կոպանսկուն (Լեհաստան) և դուրս եկել եզրափակիչ։

Եզրափակչում պայքարել է Կիմ Սոնգ Մունգի հետ (Հարավային Կորեա), 9-3 հաշվով ըստ միավորների հաղթել նրան՝ դառնալով օլիմպիական չեմպիոն։

Հայաստանում անցկացվում է Լևոն Ջուլֆալակյանի մրցանակների ավանդական մրցաշար։

Պարգևներ և կոչումներ 
 «Ժողովուրդների բարեկամության շքանշան», «Պատվո նշան» շքանշան
 Հայաստանի Հանրապետության ֆիզիկական կուլտուրայի և սպորտի վաստակավոր գործիչ (2008)
 «Հայրենիքին մատուցած ծառայությունների համար» առաջին աստիճանի (24.12.2012) և երկրորդ աստիճանի (07.09.2016) մեդալ
 Գյումրու պատվավոր քաղաքացի (2014)

Ծանոթագրություններ

Արտաքին հղումներ 
 

Անձինք այբբենական կարգով
Գյումրի քաղաքում ծնվածներ
Ժողովուրդների բարեկամության շքանշանի դափնեկիրներ
ԽՍՀՄ սպորտի վաստակավոր վարպետներ
ՀՀ մեդալներ
Մարզիկներ այբբենական կարգով
Հայ ըմբշամարտիկներ
Գյումրու պատվավոր քաղաքացիներ
Օլիմպիական չեմպիոններ
Ըմբշամարտի աշխարհի չեմպիոններ
Ըմբշամարտիկներ այբբենական կարգով
Հայ օլիմպիական չեմպիոններ
ՀՀ ֆիզիկական կուլտուրայի և սպորտի վաստակավոր գործիչներ
Գյումրու պատվավոր քաղաքացիներ
Ըմբշամարտի աշխարհի առաջնության մեդալակիրներ
Խորհրդահայեր
Խորհրդային մարմնամարզիկներ
ԽՍՀՄ օլիմպիական չեմպիոններ
Պատվո շքանշանի ասպետներ (Հայաստան)